b"\n_START_ARTICLE_\nDuncan Edwards\n_START_SECTION_\nZgodnja leta\n_START_PARAGRAPH_\nDuncan Edwards se je rodil 1. oktobra 1936 v okro\xc5\xbeju Woodside mesta Dudley, ki je tedaj spadalo pod grofijo Worcestershire. Bil je prvi otrok Gladstona in Sarah Anne Edwards. Imel je le sestro Carol Anne, ki pa je leta 1947 umrla v starosti 14 tednov, tako da je bil na nek na\xc4\x8din edinec. Dru\xc5\xbeina se je kmalu preselila na drug konec Dudleyja, v stanovanjski okraj Priory Estate. Mladi Duncan je od 1941 do 1948 obiskoval osnovno \xc5\xa1olo Priory Primary School. \xc5\xa0olanje je nadaljeval na srednji \xc5\xa1oli Wolverhampton Street Secondary School, ki jo je obiskoval med letoma 1948 in 1952. \xc5\xbde v otro\xc5\xa1tvu je igral nogomet, tako za \xc5\xa1olsko ekipo kot tudi za lokalne worcestershirske ekipe. Barve svoje \xc5\xa1ole je zastopal tudi na tekmovanjih v folklornem plesu. Izbrali so ga za nastop na dr\xc5\xbeavnem festivalu v folklornem plesu, isto\xc4\x8dasno pa so mu ponudili tudi preizku\xc5\xa1njo za mesto v ekipi do 14 let Nogometnega zdru\xc5\xbeenja angle\xc5\xa1kih \xc5\xa1ol. Plesni festival in nogometna preizku\xc5\xa1nja sta neugodno padla na isti dan in Edwards se je moral odlo\xc4\x8diti, \xc4\x8desa se bo udele\xc5\xbeil - izbral je nogomet._NEWLINE_Na preizku\xc5\xa1nji je Edwards navdu\xc5\xa1il nabornike, ki so mu tako ponudili mesto v reprezentanci angle\xc5\xa1kih \xc5\xa1ol. Debitiral je na stadionu Wembley 1. aprila 1950, ko je njegovo mo\xc5\xa1tvo igralo proti vrstnikom iz Walesa, reprezentanci vali\xc5\xbeanskih \xc5\xa1ol. Kmalu je postal kapetan ekipe, kapetanski trak je nosil dve sezoni. Edwards je do tedaj \xc5\xbee pritegnil pozornost ve\xc4\x8djih klubov. Skavt Manchester Uniteda Jack O'Brien je bil nad njim tako navdu\xc5\xa1en, da je trenerju \xc4\x8dlanske ekipe Uniteda Mattu Busbyju leta 1948 poro\xc4\x8dal:\xc2\xa0\xc2\xbbDanes sem videl 12-letnega \xc5\xa1olarja, ki bi ga bilo vredno natan\xc4\x8dneje opazovati. Ime mu je Duncan Edwards, iz Dudleyja je.\xc2\xab\xc2\xa0_NEWLINE_Podobnega mnenja kot O'Brien je bil glede Edwardsovih sposobnosti tudi trener reprezentance angle\xc5\xa1kih \xc5\xa1ol Joe Mercer, ki je Busbyja celo prigovarjal k temu, da naj pri Unitedu podpi\xc5\xa1ejo pogodbo z njim. Edwards je do tedaj zbudil zanimanje \xc5\xa1e dveh prvoliga\xc5\xa1ev, Wolverhampton Wanderersov in Aston Ville. Na koncu se je odlo\xc4\x8dil za United, s katerim je 2. junija 1952 podpisal amatersko pogodbo. Kdaj je podpisal svojo prvo profesionalno pogodbo, ni povsem jasno. Nekateri viri navajajo, da se je to zgodilo oktobra 1953 za njegov 17. rojstni dan, medtem ko drugi viri ta datum postavljajo \xc5\xa1e v leto 1952. Viri, ki podpis profesionalne pogodbe postavljajo v leto 1952, ve\xc4\x8dinoma trdijo, da je kmalu po polno\xc4\x8di dru\xc5\xbeino Edwards obiskal Unitedov klubski funkcionar, bodisi sam Busby bodisi njegov pomo\xc4\x8dnik Bert Whalley, da bi si \xc4\x8dim prej zagotovil pravice za obetavnega mladca. Drugi viri, ki podpis poklicne pogodbe datirajo v oktober 1953, zagovarjajo, da se je to zgodilo, ko je Edwards z Unitedom podpisal amatersko in ne profesionalno pogodbo. Kakor koli, trener Wolverhamptona Stan Cullis je bil nad izgubo zelo nadarjenega lokalnega mladeni\xc4\x8da ogor\xc4\x8den in je Unitedove funkcionarje celo obto\xc5\xbeil, da so Edwardsu ali njegovi dru\xc5\xbeini neprimerno ponudili finan\xc4\x8dne ugodnosti. Njegove obto\xc5\xbebe je ovrgel kar sam Edwards, ko je zatrdil, da si je vedno \xc5\xbeelel zaigrati za klub iz Manchestra. Ker je upo\xc5\xa1teval mo\xc5\xbenost, da njegova nogometna pot ne bo tako uspe\xc5\xa1na, je Edwards pri\xc4\x8del tudi s pripravni\xc5\xa1tvom za tesarja.\n_START_SECTION_\nNogometna kariera\n_START_PARAGRAPH_\nZa United je pri\xc4\x8del nastopati \xc5\xbee kot \xc4\x8dlan mladinske ekipe, leta 1953 je pripomogel tudi k prvi zmagi Uniteda v mladinskem pokalu FA Youth Cup v zgodovini. Na \xc5\xbealost ni smel nastopiti v finalu pokala, saj je do tedaj \xc5\xbee debitiral v Unitedovi \xc4\x8dlanski ekipi. 4. aprila 1953 je namre\xc4\x8d odigral svojo krstno tekmo za United v dr\xc5\xbeavnem prvenstvu Football League First Division. V \xc4\x8dasu tekme proti Cardiff Cityju, ki jo je njegovo mo\xc5\xa1tvo izgubilo z 1-4, je bil star 16 let in 185 dni, s \xc4\x8dimer je postal najmlaj\xc5\xa1i igralec z nastopom v angle\xc5\xa1kem dr\xc5\xbeavnem prvenstvu vseh \xc4\x8dasov. Ker je jedro Unitedove ekipe predstavljala gru\xc4\x8da tedaj \xc5\xbee relativno starih igralcev, trenerju Busbyju ni preostalo drugega, kot da vpelje nove mlade igralce iz mladinskih selekcij. Eden teh je bil Edwards. Ta skupina igralcev, ki se je ve\xc4\x8d ali manj predstavila \xc5\xbee leta 1953, je kasneje postala znana pod nazivom Busbyjevi mladci. V \xc4\x8dasniku Manchester Guardian so Edwardsov debi v Unitedovem dresu ocenili z naslednjimi besedami:\xc2\xa0\xc2\xbbPrikazal je obljubo odli\xc4\x8dnega podajanja in streljanja, a v prihodnosti se bo moral kot defenzivni vezist gibati hitreje.\xc2\xab\xc2\xa0_NEWLINE_Edwards se je v sezoni 1953/54 uveljavil kot standardni \xc4\x8dlan Unitedove enajsterice. Po navdu\xc5\xa1ujo\xc4\x8di predstavi na prijateljski tekmi proti \xc5\xa1kotskem Kilmarnocku se ga je trener Busby odlo\xc4\x8dil postaviti kar v za\xc4\x8detno enajsterico mo\xc5\xa1tva, namesto po\xc5\xa1kodovanega Henryja Cockburna. Po gostovanju pri Huddersfield Townu 31. oktobra 1952 je tako Edwards v celotni sezoni nastopil \xc5\xa1e na 24 liga\xc5\xa1kih tekmah. Na igri\xc5\xa1\xc4\x8du je bil tudi ob Unitedovem porazu v pokalnem tekmovanju FA Cup proti Burnleyju. \xc5\xa0e vedno pa je bil aktiven v mladinski selekciji in je nastopal za mo\xc5\xa1tvo, ki je \xc5\xa1e drugo leto zapored osvojilo mladinsko tekmovanje FA Youth Cup. Krstni nastop v dr\xc5\xbeavni reprezentanci do 23 let je zabele\xc5\xbeil 20. januarja 1954 v Italiji in odtlej so ga mnogi postavljali tudi v angle\xc5\xa1ko \xc4\x8dlansko reprezentanco, vendar je 27. marca na tekmi proti Arsenalu razo\xc4\x8daral in prikazal slabo predstavo. Selekcijski komite, ki je pri\xc5\xa1el v \xc5\xbeivo gledat njegovo igro, ga tako ni vpoklical v reprezentanco._NEWLINE_Naslednjo sezono je vknji\xc5\xbeil 36 nastopov v dr\xc5\xbeavnem prvenstvu in se v \xc4\x8dlanski konkurenci prvi\xc4\x8d vpisal med strelce, sezono je zaklju\xc4\x8dil s \xc5\xa1estimi zadetki. Njegove dobre igre so obudile klice, da naj ga vklju\xc4\x8dijo v \xc4\x8dlansko reprezentanco, in 18. septembra 1954 ga je na tekmo proti Huddersfield Townu pri\xc5\xa1el gledat \xc4\x8dlan selekcijskega komiteja, a se ni na kratki rok znova ni\xc4\x8d izcimilo. Edwardsa so resda vpoklicali v mo\xc5\xa1tvo Football League XI, ki je odigralo ekshibicijsko tekmo proti klubu iz \xc5\xa0kotske lige, a se je \xc5\xa1ele marca pojavil v dresu angle\xc5\xa1ke \xc4\x8dlanske B reprezentance. Tedaj je Anglija B igrala proti primerljivi B reprezentanci iz Nem\xc4\x8dije in Edwardsa so, \xc4\x8deprav je v medijih poslu\xc5\xa1al \xc5\xa1tevilne kritike na ra\xc4\x8dun svoje skromne predstave, teden pozneje res vpoklicali v \xc4\x8dlansko A reprezentanco. V reprezentan\xc4\x8dnem dresu je tako debitiral 2. aprila 1955, Anglija je tedaj nastopila proti \xc5\xa0kotski v sklopu tekmovanja British Home Championship. Edwardsova starost ob reprezentan\xc4\x8dnem krstu (18 let in 183 dni) je podrla vse dotedanje mejnike, njegov rekord je vzdr\xc5\xbeal celo do leta 1998, ko je za Anglijo prvi\xc4\x8d zaigral Michael Owen. Tri tedne za tem so se pri Unitedu okoristili na ra\xc4\x8dun njegove mladosti in ga uvrstili v ekipo za tretji klubski finale v mladinskem tekmovanju FA Youth Cup. To odlo\xc4\x8ditev, postaviti igralca z nastopom za \xc4\x8dlansko reprezentanco v mladinsko ekipo, so z vseh strani mo\xc4\x8dno napadali. Matt Busby je moral izbor Edwardsa v mladinsko selekcijo celo braniti v pisni obrazlo\xc5\xbeitvi nekemu \xc4\x8dasniku. Ta poteza se je ne glede na vse kritike obrestovala, saj je Edwards odigral klju\xc4\x8dno vlogo pri tretjem zaporednem slavju Manchester Uniteda v tem mladinskem tekmovanju._NEWLINE_Maja 1955 je Edwards z angle\xc5\xa1ko reprezentanco potoval na celino, kjer je tri reprezentan\xc4\x8dne tekme (proti Franciji, Portugalski in \xc5\xa0paniji) za\xc4\x8del kar v prvi postavi. Po vrnitvi s te turneje je pri\xc4\x8del slu\xc5\xbeiti dvoletni voja\xc5\xa1ki rok, ki je bil v tistem \xc4\x8dasu obvezen za vse mo\xc5\xa1ke njegove starosti. Skupaj s soigralcem Bobbyjem Charltonom je bil nastanjen v Nesscliffu blizu Shrewsburyja, vendar je imel dovoljenje, da zapusti bazo za Unitedove tekme. Udele\xc5\xbeeval se je tudi voja\xc5\xa1kih nogometnih tekem, in v eni sezoni je odigral skupaj skoraj 100 tekem. V sezoni 1955/56, v kateri je izgubil dva meseca igranja na ra\xc4\x8dun hude gripe, je Edwards zbral 33 liga\xc5\xa1kih nastopov. United je suvereno osvojil prvenstvo, z zaostankom 11 to\xc4\x8dk je drugo mesto zasedel Blackpool. Naslaednjo sezono je vknji\xc5\xbeil 34 nastopov, s \xc4\x8dimer je svojo uradno liga\xc5\xa1ko statistiko potisnil preko mejnika 100 tekem. United je slavil \xc5\xa1e drugo sezono zapored. V igri je bil celo dvoj\xc4\x8dek, ki pa so ga Busbyjevi varovanci izpustili iz rok, Aston Villa jih je porazila z 2-1. Edwards je ob tem zbral \xc5\xa1e sedem nastopov v Evropskem pokalu in je sodeloval pri zmagi nad Anderlechtom z 10-0, kar \xc5\xa1e danes ostaja najvi\xc5\xa1ja zmaga v zgodovini kluba. Edwards je bil dotlej \xc5\xbee redni \xc4\x8dlan izbrane vrste in je igral na vseh \xc5\xa1tirih kvalifikacijskih dvobojih Anglije za nastop na Svetovnem prvenstvu 1958 na \xc5\xa0vedskem. \xc5\xa0e posebej se je izkazal na tekmi proti danski izbrani vrsti 2. decembra 1956, saj je ob zmagi s 5-2 prispeval 2 zadetka. Mnogi so pri\xc4\x8dakovali, da bo klju\xc4\x8dni igralec Anglije na prihajajo\xc4\x8dem Svetovnem prvenstvu. Omenjali so ga tudi kot verjetnega naslednika veterana Billyja Wrighta na polo\xc5\xbeaju kapetana izbrane vrste._NEWLINE_Edwards je sezono 1957/58 za\xc4\x8del v dobri formi, \xc5\xa1irile pa so se tudi govorice o njegovem prestopu v katerega od vodilnih italijanskih klubov. Svojo zadnjo tekmo na angle\xc5\xa1kih tleh je odigral 1. februarja 1958, tedaj je Unitedu s prvim zadetkom na tekmi pomagal do zmage s 5-4 proti Arsenalu. Do njegove igre so bili sicer v medijih zelo kriti\xc4\x8dni. Dopisnik Sunday Pictoriala je zapisal, da dvomi\xc2\xa0\xc2\xbbda je [Edwardsova] predstava v tem razburljivem dvoboju prepri\xc4\x8dala angle\xc5\xa1kega selektorja Walterja Winterbottoma, ki je tekmo spremljal s tribune. Edwards je napravil o\xc4\x8ditno napako pri Arsenalovem \xc4\x8detrtem zadetku, ko je namesto da bi odbil \xc5\xbeogo stran, z njo pohajkoval naokoli.\xc2\xab\xc2\xa0 Pet dni kasneje je Edwards sredi Beograda odigral zadnjo tekmo svojega \xc5\xbeivljenja. \xc5\xa0lo je za povratno tekmo Evropskega pokala, na kateri je United proti Crveni zvezdi iztr\xc5\xbeil remi 3-3, kar je bilo po doma\xc4\x8di zmagi z 2-1 na prvi tekmi dovolj za napredovanje v polfinale s skupnim izidom 5-4. United je nato izpadel v polfinalu, z izidoma 2-1 in 0-4 se je preboja v finale veselil Milan.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV mestu Dudley so slavnega some\xc5\xa1\xc4\x8dana po\xc4\x8dastili na razli\xc4\x8dne na\xc4\x8dine. Leta 1961 je Matt Busby otvoril vitra\xc5\xbe z Edwardsovo podobo v cerkvi sv. Fran\xc4\x8di\xc5\xa1ka, farni cerkvi za okro\xc5\xbeje Priory Estate. Leta 1999 so v sredi\xc5\xa1\xc4\x8de mesta postavili tudi Edwardsov kip, ki sta ga darovala njegova mati in njegov soigralec Bobby Charlton. Leta 1993 so slepo ulico v bli\xc5\xbeini pokopali\xc5\xa1\xc4\x8da, posejano s hi\xc5\xa1ami, preimenovali v Koti\xc4\x8dek Duncana Edwardsa (Duncan Edwards Close). Pivnico Wren's Nest v okro\xc5\xbeju Priory Estate, blizu koder je odra\xc5\xa1\xc4\x8dal, so v njegovo \xc4\x8dast leta 2001 preimenovali v The Duncan Edwards (Duncan Edwards), a so pivnico po petih letih zaprli, naposled pa je postala \xc5\xbertev po\xc5\xbeigalcev. V parku Priory Park, po katerem se je Edwards kot otrok dostikrat potikal, so leta 2006 zgradili kompleks za mladino v vrednosti 100.000 \xc2\xa3 in ga posvetili njegovemu spominu. Leta 2008 so po Edwardsu poimenovali \xc5\xa1e ju\xc5\xbeno obvoznico mimo Dudleyja - v Pot Duncana Edwardsa (Duncan Edwards Way)._NEWLINE_Edwardsovi sodobniki so vseskozi vztrajali pri povzdigovanju njegovih nogometnih sposobnosti. Bobby Charlton ga je ozna\xc4\x8dil za\xc2\xa0\xc2\xbbedinega igralca, ob katerem sem se po\xc4\x8dutil manjvrednega.\xc2\xab\xc2\xa0 Dodal je, da je bila njegova smrt\xc2\xa0\xc2\xbbnajve\xc4\x8dja tragedija za Manchester United in angle\xc5\xa1ki nogomet, ki se je kadar koli zgodila.\xc2\xab\xc2\xa0 Terry Venables je \xc5\xa1pekuliral, da bi, \xc4\x8de bi \xc5\xbeivel, pokal svetovnih prvakov kot kapetan angle\xc5\xa1ke izbrane vrste leta 1966 dvignil Edwards in ne Bobby Moore. Tommy Docherty je izjavil, da po njegovem mnenju\xc2\xa0\xc2\xbbni dvoma, da bi Duncan postal najve\xc4\x8dji nogometa\xc5\xa1 vseh \xc4\x8dasov. Ne samo v britanskem nogometu, pod okriljem Uniteda ali Anglije, temve\xc4\x8d tudi na celem svetu. George Best je bil nekaj posebnega, kot sta bila tudi Pel\xc3\xa9 in Maradona, toda v lu\xc4\x8di vsestranskih sposobnosti in spretnosti jih je Duncan mo\xc4\x8dno preka\xc5\xa1al.\xc2\xab\xc2\xa0 V znak prepoznanja njegovih talentov so Edwardsa leta 2002 kot otvoritvenega \xc4\x8dlana sprejeli v Angle\xc5\xa1ki nogometni hram slavnih.\n_START_SECTION_\nSlog igre\n_START_PARAGRAPH_\n\xc4\x8ceprav je bil po osnovni nogometni izobrazbi defenzivni vezist, so o Edwardsu pravili, da je lahko igral na katerem koli polo\xc5\xbeaju na igri\xc5\xa1\xc4\x8du. Bil je tako vsestranski, da je neko\xc4\x8d tekmo namesto po\xc5\xa1kodovanega soigralca za\xc4\x8del v napadu, dokler ga niso premestili naravnost na polo\xc5\xbeaj centralnega branilca. Njegovi prednosti v primerjavi z ostalimi igralci sta bili predvsem fizi\xc4\x8dna mo\xc4\x8d in avtoriteta na igri\xc5\xa1\xc4\x8du, ki je bila za tako mladega igralca na nenavadno visokem nivoju. Ob tem je bil tudi zelo vzdr\xc5\xbeljiv. Stanley Matthews ga je opisal kot\xc2\xa0\xc2\xbbskalo sredi pobesnelega morja,\xc2\xab Bobby Moore pa je Edwardsa v fazi obrambe primerjal kar z Gibraltarsko skalo, \xc4\x8deprav je dodal, da je mladec\xc2\xa0\xc2\xbbtudi v napadu zelo dinami\xc4\x8den.\xc2\xab\xc2\xa0 Edwards si je zaradi svoje impozantne postave prislu\xc5\xbeil vzdevka\xc2\xa0\xc2\xbbBig Dunc\xc2\xab\xc2\xa0(\xc2\xbbVeliki Dunc\xc2\xab) in\xc2\xa0\xc2\xbbThe Tank\xc2\xab\xc2\xa0(\xc2\xbbTank\xc2\xab), mnogi ga uvr\xc5\xa1\xc4\x8dajo celo med najmo\xc4\x8dnej\xc5\xa1e nogometa\xc5\xa1e vseh \xc4\x8dasov._NEWLINE_Edwardsa so cenili zavoljo njegove mo\xc4\x8di in natan\xc4\x8dnega tempiranja startov, kot tudi zavoljo zmo\xc5\xbenosti podajanja in streljanja z obema nogama. Znan je bil po svojih agresivnih tekih \xc4\x8dez celo igri\xc5\xa1\xc4\x8de. Tako igra z glavo kot silovit strel z razdalje sta mu \xc5\xa1la enako dobro od rok. Potem ko se je vpisal med strelce leta 1956 na reprezentan\xc4\x8dni tekmi proti Zahodni Nem\xc4\x8diji, so mu lokalni mediji nadeli vzdevek\xc2\xa0\xc2\xbbBoom Boom\xc2\xab\xc2\xa0(\xc2\xbbBum Bum\xc2\xab), predvsem na ra\xc4\x8dun njegovega strela, ki je mnoge spominjal na Debelo Berto, slavni nem\xc5\xa1ki top iz prve svetovne vojne.\n_START_SECTION_\nPoleg nogometa\n_START_PARAGRAPH_\nEdwards je bil velik nasprotnik alkoholnih pija\xc4\x8d. Izven nogometnih krogov je bil poznan kot zelo zaseben posameznik, skoraj pu\xc5\xa1\xc4\x8davnik. Njegovi hobiji so obsegali ribolov, kartanje in obiskovanje kina. \xc4\x8ceprav je s soigralci obiskoval plesne te\xc4\x8daje, ni bil v dru\xc5\xbebi nikoli preve\xc4\x8d samozavesten. Jimmy Murphy ga je ozna\xc4\x8dil za\xc2\xa0\xc2\xbbnepokvarjenega fanta,\xc2\xab\xc2\xa0soigralci pa so dostikrat opona\xc5\xa1ali njegov mo\xc4\x8dan naglas iz okro\xc5\xbeja Black Country. Ko ga je neko\xc4\x8d policija ustavila zaradi vo\xc5\xbenje na kolesu brez lu\xc4\x8di, so mu izdali globo petih \xc5\xa1ilingov, ob tem mu je klub odklonil tudi dvotedensko pla\xc4\x8do._NEWLINE_V \xc4\x8dasu smrti je Edwards prebival v stanovanju v Stretfordu. Zaro\xc4\x8den je bil s tedaj 22-letno Molly Leach, ki je bila zaposlena v pisarni proizvajalca tekstilnih naprav v Altrinchamu. Prvi\xc4\x8d sta se sre\xc4\x8dala na manchesterskem letali\xc5\xa1\xc4\x8du in do zaroke sta se videvala pribli\xc5\xbeno eno leto. Skupaj sta postala tudi botra h\xc4\x8derki Mollyjine prijateljice Josephine Stott._NEWLINE_Edwards se je pojavljal v oglasih za glukozne tablete Dextrosol. Svoj trenutek je izkoristil tudi za to, da je napisal knjigo z naslovom Tackle Soccer This Way (Lotite se nogometa na ta na\xc4\x8din). S prihodki od prodaje te komercialno naravnane knjige si je nameraval olaj\xc5\xa1ati \xc5\xbeivljenje, saj je njegova tedenska pla\xc4\x8da zna\xc5\xa1ala danes nepredstavljivih 15 \xc2\xa3, med poletnim premorom pa celo samo 12 \xc2\xa3. Knjigo so s privoljenjem dru\xc5\xbeine izdali kmalu po njegovi smrti. Potem ko je dolgo \xc4\x8dasa niso nikjer tiskali, so jo novembra 2009 pri\xc4\x8deli ponovno izdajati."